Den gradvise genåbning af Danmark er i gang, men der er stor uenighed om tempoet både blandt politikerne og i befolkningen. Torsdag har Regeringen og de øvrige partier i Folketinget talt om de nyeste beregninger, der skal danne grundlag for de videre genåbningsforhandlinger. Og her er de blevet enige om, at afgangselever i folkeskolen samt på ungdoms-og voksenuddannelser i Region Hovedstaden kan komme tilbage i skole. Derudover hæves forsamlingsloftet til ti personer udendørs. Samtidigt hæves forsamlingsloftet for organiseret udendørs idræt-, fritids og foreningsaktiviteter fra 25 personer til 50 personer. Der blev således ikke plads til de liberale erhverv i denne omgang, hvad flere særligt borgerlige partier ellers havde udtryk et kraftigt ønske om. De nye regler gælder fra mandag 22. marts. Venstre ikke helt tilfreds med forhandlinger Oppositionspartiet Venstre har gentagne gange talt for, at en større del af erhvervslivet - heriblandt de liberale erhverv og storcentrene - kunne få mulighed for at åbne op, så selvom partiet er med i denne aftale modsat den sidste, så var det ikke lutter glæde hos partilederen Jakob Ellemann-Jensen efterfølgende. - Udgangspunktet fra regeringen og støttepartierne var, at der ikke skulle åbnes mere før påske. Jeg havde håbet på, at flere fik lov at vende tilbage til deres skole, at de liberale erhverv kunne åbne og storcentrene kunne åbne. Men det var der ikke flertal for. Det her var, hvad vi kunne komme igennem med, siger Jakob Ellemann-Jensen. Omvendt positiv var Radikale Venstres Sofie Carsten Nielsen, der var glad for, at der var kommet enighed om en en aftale, selvom forhandlingerne ikke er færdige endnu. - Vi mødes mandag og laver en mere langsigtet aftale, siger Sofie Carsten Nielsen, formand for Radikale Venstre, efter hun er kommet ud fra forhandlingslokalet.

Opsummering:
Forsamlingsloftet hæves, og elever i Region Hovedstaden kan komme tilbage i skole. De nye regler gælder fra 22. marts.